Et banner med sexistisk sprog og genstande kastet mod andre tilskuere er den direkte årsag til, at DBU har modtaget en bøde på 20.000 dollar - svarende til 127.000 kroner - fra det internationale fodboldforbund, FIFA.

Optrinnet fandt sted mod Australien forleden i Samara, og et tv-klip, der er smækket på Youtube beviser, at den er god nok.

Fra det øvre tribuneafsnit kommer der pludselig adskillige plasticbægre - nogle med indhold i - væltende ud over. Med kurs direkte mod de tilskuere, der sidder på afsnittet nedenunder.

Problematisk og voldsomt irriterende for de mange mennesker, der uforvarende bliver udsat for det.

- At kaste halvtunge kopper med hård bund 20 meter ned i hovedet på børnefamilier, til hele verdens skue, er ikke bare 'festligt' og 'noget der sker'..

- Det er såre simpelt pinlig mangel på intelligens, skriver en af de mange danske fans, der var på stadion i Rusland, på en facebook-gruppe for danske roligans i udlandet.

Ifølge nyhedsbureauet AP kunne de danske fans heller ikke tie stille og respektere deres modstander under den australske nationalmelodi.

AP skriver, at FIFA benytter sig af elektronisk overvågning på stadioner for at afsløre dårlig opførsel under VM.

Landsholdets bedste scoringer: Her er deres koner og kærester